DOHOME น้ำท่วมกำไร.!
ในช่วงที่ผ่านมา ราคาหุ้นบริษัท ดูโฮม จำกัด (มหาชน) หรือ DOHOME ทรง ๆ ทรุด ๆ ไม่ไปไหน...สาเหตุเป็นเพราะถูกกังวลว่างบไตรมาส 3/2565 จะออกมาไม่ดี
ในช่วงที่ผ่านมา ราคาหุ้นบริษัท ดูโฮม จำกัด (มหาชน) หรือ DOHOME ทรง ๆ ทรุด ๆ ไม่ไปไหน...สาเหตุเป็นเพราะถูกกังวลว่างบไตรมาส 3/2565 จะออกมาไม่ดี
9 พ.ย. 2565

ในช่วงที่ผ่านมา ราคาหุ้นบริษัท ดูโฮม จำกัด (มหาชน) หรือ DOHOME ทรง ๆ ทรุด ๆ ไม่ไปไหน…สาเหตุเป็นเพราะถูกกังวลว่างบไตรมาส 3/2565 จะออกมาไม่ดี เนื่องจากได้รับผลกระทบจากราคาเหล็กที่ปรับตัวลงเร็ว ทำให้เกิดสต๊อกต้นทุนเหล็กที่สูง กดดันมาร์จิ้น ประกอบกับเหตุการณ์น้ำท่วมในหลายจังหวัดในภาคกลางและอีสานกลายเป็นอีกปัจจัยที่จะกดทับกำไรของ DOHOME…
เลยทำให้นักลงทุนพร้อมใจกัน “ถอยดีกว่า ไม่เอาดีกว่า” จากหุ้น DOHOME..!!
ล่าสุด DOHOME เปิดงบไตรมาส 3/2565 ออกมาไม่ดีไม่พอ ยังต่ำกว่าที่คาดการณ์ไว้อีก โดยในไตรมาสนี้มีกำไรสุทธิ 50.31 ล้านบาท ลดลง 85.2% เมื่อเทียบกับไตรมาส 3/2564 ที่มีกำไรสุทธิ 340.40 ล้านบาท
ที่จริงขาของรายได้เพิ่มขึ้นนะ โดยมีรายได้จากการขายและบริการอยู่ที่ 7,475.43 ล้านบาท เพิ่มขึ้น 23.9% แบ่งเป็นรายได้จากการขาย 7,413.16 ล้านบาท เพิ่มขึ้น 23.8% และรายได้ค่าบริการ 62.27 เพิ่มขึ้น 27.4% เป็นผลมาจากการเติบโตของยอดขายสาขาเดิม เพิ่มขึ้น 6% และยอดขายจากสาขาใหม่
แต่ถ้าเจาะให้ลึกลงไปอีก ที่เห็นรายได้เติบโตนั้น มาจากรายได้เหล็กที่โตด้วยปริมาณ ซึ่งสัดส่วนรายได้เหล็กยังสูงราว 30% ของรายได้รวม ในขณะที่ราคาเหล็กปรับลงแรง ทำให้สต๊อกที่มีกลายเป็นสต๊อกราคาแพง
ผนวกกับขาต้นทุนที่เพิ่มขึ้นอย่างมีนัยสำคัญ ไล่มาตั้งแต่ต้นทุนขายเพิ่มขึ้น 32.5% อยู่ที่ 6,427.54 ล้านบาท ค่าใช้จ่ายในการขายและบริหาร เพิ่มขึ้น 30.7% อยู่ที่ 942.01 ล้านบาท และต้นทุนทางการเงินที่เพิ่มขึ้น 46.9% อยู่ที่ 90.20 ล้านบาท
ส่งผลให้กำไรขั้นต้นในไตรมาสนี้อยู่ที่ 1,047.89 ล้านบาท ลดลง 11.5%
ไม่หมดเท่านั้น ถ้ายังจำกันได้ เมื่อช่วงปลายเดือน ก.ย. ต่อเนื่องมาถึงต้นเดือน ต.ค.ที่ผ่านมา จากอิทธิพลพายุโนรูที่พัดถล่ม จ.อุบลราชธานี จนเกิดน้ำท่วมใหญ่ในหลายพื้นที่ ส่งผลให้น้ำไหลเข้าท่วมสาขาอุบลราชธานี ทำให้ต้องปิดสาขาไป…DOHOME ก็เลยถูกน้ำไหลหลากท่วมกำไรไปโดยปริยาย..!!
แต่ว่ากันว่า ในไตรมาส 3/2565 น่าจะเป็นแค่น้ำหลากที่ท่วมกำไร DOHOME เท่านั้น ในขณะที่ไตรมาส 4/2565 น่าจะเป็นน้ำท่วมขังรอระบายเลยแหละ เพราะนอกจากยอดขายสาขาอุบลราชธานีจะหายไปราว 1 เดือนแล้ว (จากการปิดสาขา) ยังต้องรับรู้ความเสียหายของสินค้าที่จมน้ำอีกด้วย…
โดยนักวิเคราะห์คาดผลการดำเนินงานในไตรมาส 4/2565 ของ DOHOME จะอ่อนลงต่อ กรณีเลวร้ายสุดถึงขั้นพลิกเป็นขาดทุน เพราะยังมีสต๊อกเหล็กที่แพงเหลืออยู่ และสาขาอุบลราชานีถูกกระทบน้ำท่วม 1 เดือน ขณะที่คาดรับรู้เงินเคลมประกันได้อย่างเร็วในไตรมาส 1/2566 โดยคาดกำไรจะกลับมาฟื้นตัวอีกครั้งในไตรมาส 1/2566-2/2566 ซึ่งปกติเป็นไฮซีซันของธุรกิจ รวมถึงการกลับมาซ่อมแซมหลังน้ำลดอีกครั้ง และสต๊อกเหล็กราคาแพงหมดไป
ส่วนคำแนะนำมีหลากหลายมุม ทั้งให้ “ซื้อ” “ทยอยซื้อ” และ “ถือ”…นานาจิตตัง..!!
อ้อ…เมื่อวันก่อน (8 พ.ย.) ที่เห็นราคาหุ้น DOHOME ปรับขึ้นร้อนแรง ทำจุดสูงสุดของวันที่ 13.70 บาท และต่ำสุดของวันที่ 12.70 บาท ก่อนมาปิดตลาดที่ 13.40 บาท ปรับเพิ่มขึ้น 4.69% ด้วยมูลค่าการซื้อขายกว่า 684.35 ล้านบาท สวนงบไตรมาส 3/2565 ที่ย่ำแย่นั้น
น่าจะเป็นแค่ปรากฏการณ์ Buy on Fact หรือซื้อเมื่อความจริงปรากฏกับหุ้น DOHOME ละมั้ง..!! ซึ่งน่าจะเจอแรงซื้อช่วงสั้น ๆ เท่านั้น
เพราะงบไตรมาส 3/2565 ที่ว่าแย่แล้ว ไตรมาส 4/2565 น่าจะแย่ลงอีก..!!
จึงไม่แปลกที่วานนี้ (9 พ.ย.) จะเห็นแรงกระหน่ำขายทำกำไรออกมา จนราคาทรุดไป 2.24% ปิดตลาดที่ 13.10 บาท
เข้าตำราสูงสุดคืนสู่สามัญอะนะ..!!
…อิ อิ อิ…